Mae Amy*, sy'n 13 oed, yn byw gyda'i mam a'i thri brawd/chwaer iau. Mae gan dad Amy hanes hirdymor o gyflawni cam-drin domestig, sydd wedi achosi niwed a thrallod i'r teulu. Mae gallu'r fam i rianta wedi'i effeithio'n sylweddol gan y profiadau hyn. Er gwaethaf cryfderau amlwg, gan gynnwys cysylltiad cryf â'i phlant ac ymdrechion cyson i'w hamddiffyn rhag agweddau ar y niwed, bu achlysuron pan aseswyd bod y plant yn dioddef esgeulustod, gyda'u hanghenion gofal sylfaenol heb eu diwallu'n gyson. Cafodd y teulu ei roi ar y Gofrestr Amddiffyn Plant er mwyn sicrhau cymorth ac arweiniad priodol.
Mewn sesiwn i ddioddefwyr, mynegodd y fam bryderon ynghylch dicter cynyddol Amy; mae hyn wedi arwain at ymosodiadau arni hi a’r ddau blentyn arall, gan achosi anaf i un ohonynt.
Ar ôl i Amy gydsynio, agorwyd yr achos ym mis Chwefror. Datblygwyd cynllun gwaith i fynd i'r afael â nifer o feysydd angen a nodwyd, gan gynnwys ystyried profiadau Amy o niwed yn ystod ei phlentyndod a'r effaith y mae hyn wedi'i chael ar ei meddyliau, ei theimladau a'i hymddygiad. Mae'r gwaith hefyd yn canolbwyntio ar gefnogi Amy i ddatblygu strategaethau ymdopi diogel i geisio lleihau niwed a gwella ei lles cyffredinol. Yn ogystal â hynny, mynegodd Amy awydd i feithrin ei hyder a'i chred ynddi ei hun, yn ogystal â dysgu am ei phryder.
Hyd yn hyn, mae chwe sesiwn wedi'u cwblhau gydag Amy; pump yn yr ysgol ac un ar daith gerdded yn y gymuned gyda'i gweithiwr. Mae'r sesiynau wedi canolbwyntio ar ddeall emosiynau, archwilio cyfathrebu emosiynol (ei rhai hi a rhai pobl eraill), cyfeillgarwch a pherthnasoedd, a dechrau dysgu am bryder. 
Yn ogystal â hyn, mae Phoenix yn cysylltu â'r fam drwy ei waith gyda dioddefwyr ac yn sicrhau bod y cyfathrebu'n parhau. Bydd y gwaith gydag Amy yn parhau, ac mae cyfarfod adferol gyda'r fam wedi'i gynllunio maes o law i adolygu cynnydd, nodi meysydd o angen sy'n codi, a chydnabod unrhyw newidiadau cadarnhaol neu gyflawniadau.

